Hoër fases beurtkrag op pad(Argieffoto: Unsplash) Eskom het Sondag aangekondig dat fase 2-beurtkrag vandag van 17:00 tot 22:00 ingestel word en Maandag- en Dinsdagaand gedurende dieselfde tyd tot fase 3 verhoog sal word. Dié besluit word aan ŉ verdere verlies in opwekkingskapasiteit toegeskryf nadat eenhede by verskeie Eskom-kragstasies Saterdagaand onklaar geraak het. Altesame 2 094 MW word tans aan instandhouding afgestaan terwyl 17 640 MW se kapasiteit weens ander probleme onbeskikbaar is. Luidens Eskom se verklaring sal beurtkrag Woensdag weer tot fase 2 verlaag word. Dit word egter vir die hele week beplan. Drie opwekkingseenhede, onderskeidelik by die Tutuka-, Camden- en Majuba-kragstasie, het Saterdag die gees gegee. Twee opwekkingseenhede, onderskeidelik by die Hendrina- en Majuba-kragstasie, is sedert Sondag weer operasioneel. Die energieverskaffer sê hy hou die stelsel deurlopend dop om aanpassings te maak waar nodig. Eskom doen weer ŉ beroep op Suid-Afrikaners om onnodige elektriese toestelle af te skakel en krag spaarsamig te gebruik om druk op die netwerk te verlig.